Pta-woonbuurte deur wateronderbreking geraakFoto: Pixabay.com Die Tshwane-metro het inwoners gewaarsku dat ŉ paar woonbuurte in Pretoria Woensdag deur ŉ onbeplande wateronderbreking geraak gaan word. Selby Bokaba, ŉ woordvoerder van die metro, het gesê wateronderbrekings kan ervaar word weens noodherstelwerk aan die toevoerpyplyn van die Meintjieskop-reservoir. “Die reservoir gaan tussen 08:00 en 16:00 tydelik afgeskakel word om die stad se span loodgieters in staat te stel om ŉ groot waterlek op dié pyplyn te herstel,” het Bokaba gesê. Die woonbuurte wat geraak gaan word, is Arcadia, Bryntirion, Deerness, Eastcliff, Eastwood, Elandspoort, Lisdoganpark, Prinshof, Rietfontein, Rietondale en Riviera. Die middestad gaan ook geraak word. Die metro het verskoning gevra vir enige ongerief wat deur die onbeplande onderbreking veroorsaak word.